google/wiki40b huggingface dataset:
Fiat CR.20

Σχεδιασμός και ανάπτυξη

Επρόκειτο για αεροσκάφος συμβατικής για την εποχή του σχεδίασης. Προωθούνταν από υδρόψυκτο κινητήρα Fiat A.20 μέγιστης ισχύος 410 hp. Αναπτύχθηκαν αρκετές παραλλαγές, όπως το υδροπλάνο-μαχητικό CR.20 Idro, το CR.20 Asso με ισχυρότερο κινητήρα Isotta-Fraschini των 450 hp και το CR.20bis που διέθετε τροποποιημένο σύστημα προσγείωσης.

Επιχειρησιακή ιστορία

Το 1933 το CR.20 εξόπλιζε 27 σμήνη της Ιταλικής Βασιλικής Αεροπορίας (Regia Aeronautica). Χρησιμοποιήθηκε σε επιχειρήσεις ενάντια στους αντάρτες στην Λιβύη και στην αρχική φάση του Δεύτερου Ιταλο-Αβυσινιακού Πολέμου. Σταδιακά τα μαχητικά αντικαταστάθηκαν από πιο σύγχρονους τύπους στις τάξεις της Βασιλικής Αεροπορίας. Παρέμειναν όμως σε υπηρεσία σε άλλους ρόλους, κυριότερα ως ακροβατικά και εκπαιδευτικά. Το 1933 η Ιταλία πούλησε πέντε CR.20 στην Παραγουάη, που ήταν τότε σε πόλεμο με την Βολιβία. Μάλιστα αυτά ήταν τα μοναδικά μαχητικά της Παραγουάης μέχρι το τέλος της σύρραξης.
ΕΡΤ Λάρισας

Ιστορικό

Ο ραδιοφωνικός σταθμός της Λάρισας δημιουργήθηκε και ιδρύθηκε το 1948 στα πλαίσια των αναγκών του εμφυλίου για λόγους προπαγανδιστικούς αλλά και επικοινωνίας. Ξεκινάει τη λειτουργία του την 1η Ιουλίου 1949 ως Ραδιοφωνικός Σταθμός Ενόπλων Δυνάμεων Κεντρικής Ελλάδος ο οποίος ανήκε στην ΥΕΝΕΔ. Στην αρχή εξέπεμπε από τα Βραχέα Κύματα στη συχνότητα των 6745KHz και κάλυπτε σχεδόν ολόκληρη την Ευρώπη. Το 1968 ο Σταθμός μεταφέρθηκε στο παλιό κτήριο του Στρατηγείου της 1ης Στρατιάς όπου βρίσκεται μέχρι σήμερα.
Στις 15 Νοεμβρίου 1982, ο ραδιοφωνικός σταθμός μεταβιβάζεται στην ΕΡΤ2 λόγω της κατάργησης της πρώην ΥΕΝΕΔ. Μετά τη συγχώνευση της ΕΡΤ1 και της ΕΡΤ2, ο ραδιοφωνικός σταθμός της Λάρισας αποτελεί τμήμα της Γενικής Διεύθυνσης Ραδιοφωνίας της ΕΡΤ και μετονομάζεται σε ΕΡΑ Λάρισας.
Από την 1η Ιουλίου του 1998, η ΕΡΤ Λάρισας συνεργάζεται μαζί με την ΕΡΤ Βόλου και μαζί δημιούργησαν και αποτελούν το δίκτυο Θεσσαλίας της ΕΡΑ.
Η ΕΡΑ Λάρισας εκπέμπει μέχρι σήμερα στους 98.3 στα FM από το κέντρο εκπομπής "Δοβρούτσι". O ραδιοφωνικός σταθμός ξεκίνησε και επίσημα αλλάζοντας το όνομά του σε ΕΡΤ Λάρισας, μαζί με την πλήρη επαναλειτουργία της ΕΡΤ, στις 11 Ιουνίου του 2015.
Στρατηγίς των Λιμνίων

Η Στρατηγίς των Λιμνίων (Στρατηγίς τῶν Λιμνίων) αναφέρεται και Λίμνιες ή Λίμνια, ήταν διοικητική διαίρεση της Βυζαντινής Αυτοκρατορίας, ήταν από τα μικρά σε έκταση αλλά και συνοριακά Θέματα που αποκαλούνταν στρατηγίδες.
Η Άννα Κομνηνή την αναφέρει στην Αλεξιάδα σαν Θέμα και μία από τις περιοχές που δόθηκαν στον Βαλδουίνο της Βουλώνης με την Συνθήκη της Δεαβόλεως. Αναφέρει ότι βρισκόταν στην Μεσοποταμία και αποτελούσε τμήμα του Δουκάτου της Έδεσσας, βρισκόταν μαζί με τη Στρατηγίς Αετού κοντά στην Έδεσσα και κοντά στο Τελούχ. Ήταν αρχικά Θέμα, με έδρα ένα φρούριο ή κάστρο άγνωστο σήμερα ποιο, που με τη δημιουργία του Δουκάτου της Εδέσσης παρέμεινε έδρα στρατηγού αλλά ενσωματώθηκε σε αυτό.
Διοικητής των Λιμνίων αναφέρεται ο Αρμενικής καταγωγής Τζοβκ.
Λυκαλώπηξ

Η Λυκαλώπηξ (Lycalopex) είναι γένος της οικογένειας των κυνιδών από τη Νότια Αμερική. Παρά την ονομασία του, δεν αφορά γνήσιες αλεπούδες, αλλά ένα μοναδικό γένος κυνιδών που σχετίζεται με λύκους και τσακάλια, το οποίο θυμίζει κάπως τις αλεπούδες λόγω της συγκλίνουσας εξέλιξης· γι' αυτό το γένος ονομάζεται επίσης Ψευδαλώπηξ. Η νοτιοαμερικανική γκρίζα αλεπού, Lycalopex griseus, είναι το πιο συνηθισμένο είδος, και είναι γνωστό για τα μεγάλα του αυτιά.
Τα παλαιότερα γνωστά απολιθώματα που ανήκουν στο γένος ανακαλύφθηκαν στη Χιλή, και χρονολογούνται 2,0 έως 2,5 εκατομμύρια χρόνια πριν, στα μέσα έως τα τέλη του Πλειόκαινου.
Σκνίπα

Το γένος φλεβοτόμος

Η Σκνίπα (φλεβοτόμος) είναι δίπτερο έντομο με την κοινή ονομασία νηματόκερα της οικογενείας των ψυχωδιδών και ιδιαίτερα τους γένους Phlebotomus. Αντίθετα με το κουνούπι είναι πολύ μικρότερη, 2 με 3 χιλιοστά και αθόρυβη. Τρώνε ζάχαρη, αλλά τα θηλυκά χρειάζονται και αίμα για να μεγαλώσουν τα αυγά τους.
Πρόκειται για μικρά έντομα, διαδεδομένα σε όλες τις θερμές περιοχές του κόσμου. Τα αρσενικά τρέφονται με χυμούς φυτών και ξεχωρίζουν από τα θηλυκά γιατί φέρουν στην άκρη της κοιλιάς τους ένα γεννητικό όργανο, που μοιάζει με λαβίδα.
Υπάρχουν 800 είδη σκνίπας, 64 από τα οποία μπορούν να μεταδώσουν την νόσο λεϊσμανίαση.

Εικονοθήκη

Είναι ένας μόνιμος εχθρός για τα κατοικίδια αλλά και τον ίδιο τον άνθρωπο. Είναι η κύρια αιτία για την μετάδοση της ύπουλης νόσου, Καλα-Αζάρ.
Ευτυχώς, η στενή παρακολούθηση, η συνεργασία των γιατρών με τους ιδιοκτήτες των κατοικίδιων, καθώς και η εξέλιξη της επιστήμης στους τομείς της πρόληψης, διάγνωσης και αντιμετώπισης της λεϊσμανίασης, έχουν φέρει θετικά αποτελέσματα τα τελευταία χρόνια στην νόσο της λεϊσμανίασης.
Ελένη Μαρούλη

Βιογραφία

Γεννήθηκε στο Ρόκβιλ του Μέριλαντ και κατοικεί στην Καλιφόρνια. Από την πλευρά του πατέρα της είναι ελληνικής καταγωγής με ρίζες από τον Κάλαμο του Ιονίου. Ξεκινησε να ασχολείται με την πάλη στην ηλικία των 7 ετών, ενώ οι επιδόσεις της τα επόμενα χρόνια της προσέφεραν υποτροφίες στο Missouri Baptist University και το Πανεπιστήμιο Σάιμον Φρέιζερ του Καναδά.

Καριέρα

Η Μαρούλη έχει κατακτήσει επτά εθνικά πρωταθλήματα ελευθέρας πάλης, ενώ είναι μέλος της εθνικής ομάδας των ΗΠΑ από το 2008. Το 2011 κέρδισε το χρυσό μετάλλιο στους Παναμερικανικούς Αγώνες της Γουαδαλαχάρα στην κατηγορία των 55 κ. και το 2012 κατετάγη δεύτερη στο Παγκόσμιο Πρωτάθλημα του Καναδά, χάνοντας στον τελικό από την Ιαπωνίδα Σαόρι Γιοσίντα. Την ίδια χρονιά ηττήθηκε στον τελικό των αμερικανικών προκριματικών από την Κέλσι Κάμπελ με αποτέλεσμα να αποκλειστεί από τους Ολυμπιακούς Αγώνες του Λονδίνου, ενώ οι προσπάθειες της ίδιας και της Ελληνικής Ομοσπονδίας Πάλης ώστε να αγωνιστεί με τα ελληνικά χρώματα δεν καρποφόρησαν λόγω γραφειοκρατικών επιπλοκών.
Το 2014 κέρδισε το χάλκινο μετάλλιο στο Παγκόσμιο Πρωτάθλημα της Τασκένδης, ενώ το επόμενο έτος κατέκτησε το χρυσό στο Παγκόσμιο του Λας Βέγκας. Το 2016 κατέκτησε το χρυσό μετάλλιο της κατηγορίας των 53 κ. στους Ολυμπιακούς Αγώνες του Ρίο, επικρατώντας στον τελικό της Σαόρι Γιοσίντα με 4-1. Αυτή η επιτυχία κατέστησε τη Μαρούλη την πρώτη Αμερικανίδα χρυσή Ολυμπιονίκη στην ελευθέρα πάλη. Τον Αύγουστο του 2017 αναδείχτηκε παγκόσμια πρωταθλήτρια στην κατηγορία των 58 κιλών. Ανήκει στον σύλλογο Sunkist Kids και προπονείται υπό τις οδηγίες του Βαλεντίν Κάλικα.
Χρήστος Θεοδωράκης

Σταδιοδρομία σε συλλόγους

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Διεθνής σταδιοδρομία

Έχει υπάρξει διεθνής με τις Εθνικές Νέων(2 συμ.) και Ελπίδων(4 συμ.).
Αμμώνια

Τα Αμμώνια ήταν αρχαία αθηναϊκή θρησκευτική εορτή προς τιμήν του Διός Άμμωνα («Άμμων Ζευς»). Την αναφέρει ο Ησύχιος στο λήμμα «Αμμών» ως «εορτή Αθήνησι αγομένη». Η εορτή αυτή μεταφέρθηκε στην Ελλάδα από το Αμμώνειο της Λιβύης, οπότε αρχικώς εορταζόταν μόνο στη Δωδώνη, αργότερα όμως καθιερώθηκε και στην Αθήνα από τον Κίμωνα. Στην Αθήνα τα Αμμώνια εορτάζονταν κατά τον μήνα Εκατομβαιώνα, λίγο πριν από τα Παναθήναια, και υπό την επίβλεψη των στρατηγών. Σε μια επιγραφή που χρονολογείται από το 333 π.Χ. αναγράφονται οι θυσίες που προσφέρθηκαν στον Άμμωνα Δία από τους στρατηγούς.
Ο φαλακρός μαθητής

Πλοκή

Η ταινία ξεκινά στο σχολικό έτος 1961-62. Ο Θανάσης είναι ένας δημόσιος υπάλληλος, ο οποίος καρτερεί να πάρει προαγωγή στο Υπουργείο, όπου εργάζεται αλλά δεν την παίρνει. Τη χρειάζεται, καθότι θα σχηματίσει οικογένεια, σύντομα, με τη Βάσω, η οποία είναι ακόμα μαθήτρια του γυμνασίου. Αφού τη βοηθά στις εξετάσεις, τελικά παίρνει το απολυτήριο και παντρεύονται. Κατόπιν αποκτούν και δύο παιδιά, τον Βασίλη και την Άννα. Ο Θανάσης έπειτα συνεχίζει να δουλεύει σκληρά, ώστε να θρέψει την οικογένεια. Έτσι, βρίσκει και μία δεύτερη δουλειά, σε μία χαρτοπαιχτική λέσχη, χωρίς να το πει στην οικογένειά του.
Σε αντίθεση με αυτόν η γυναίκα του έχει επαναστατική φύση, και ανήκει σε μία φεμινιστική οργάνωση. Κάποια στιγμή, όταν αλλάζει προϊστάμενο ο Θανάσης, εκείνη πάει και τον βρίσκει και του λέει πως ο άνδρας της εργάζεται για την υπηρεσία 17 χρόνια, χωρίς να έχει πάρει προαγωγή. Τότε εκείνος της λέει ότι θα μεριμνήσει τους θέματος. Αργότερα, καταλήγουν και οι δύο στο κρατητήριο: η γυναίκα του εξ αιτίας της πορείας που θα έκανε με την οργάνωσή της, ενώ ο Θανάσης συνελήφθη στη λέσχη, καθώς εκείνη την ώρα τον είχε βάλει μία πελάτισσα να παίξει στη θέση της, αν και αυτός ήταν το γκαρσόνι.
Ο Θανάσης την επομένη στη δουλειά ήταν σίγουρος ότι θα απολυθεί μετά από αυτό. Ειδικότερα, όταν τον φωνάζει γενικός, ο οποίος τελικά του εξηγεί γιατί δεν μπορούσε να πάρει προαγωγή τόσα χρόνια: ελλείψει απολυτήριου γυμνασίου. Όταν ενημερώνει την οικογένειά του, τότε αυτή τον πείθει να πάει στο γυμνάσιο και να το πάρει το απολυτήριο. Ο μαθηματικός του, τελικά, αποδείχθηκε πως ήταν ακριβώς ο ίδιος που είχε από όταν αυτός ήταν μαθητής, επονομαζόμενος "Βεζούβιος". Όταν, ο Θανάσης σηκώνεται για να λύσει μία πράξη στον πίνακα, τότε σταματάει, και λέει στο Βεζούβιο, ότι δεν έχει παρακάτω, γιατί εδώ μας σταμάτησε η γκεστάπο. Και μόλις θυμήθηκε ο Βεζούβιος, άρχισε να τραγουδά, το Πότε θα κάνει ξαστερία.
Τότε, αρχίζει όλη η τάξη να το τραγουδά, όμως για κακή τύχη του Θανάση, στο σχολείο εκείνη τη στιγμή βρίσκεται ένας επιθεωρητής, ο οποίος είναι ένας ένοικος της πολυκατοικίας του, που έχουν τσακωθεί. Ο Ιάσων, ο επιθεωρητής, τότε αποβάλλει τον Θανάση —ο οποίος στεκόταν δίπλα στον καθηγητή τραγουδώντας— από όλα τα γυμνάσια. Εν συνεχεία οι μαθητές του σχολείου ξεκινούν συγκέντρωση διαμαρτυρίας, έξω από το σχολείο, για να ανακληθεί η απόφαση και ο Φαλακρός Μαθητής να επιστρέψει. Η γυναίκα του, με κάποιες φίλες της πάνε στο σπίτι του Ιάσωνα και τον πείθουν μέσω της βίας να ανακαλέσει την απόφαση. Τελικώς την ανακαλεί, με τον Θανάση, τελικά να παίρνει το απολυτήριό του, χωρίς ουσιαστικά, όμως, να αλλάξει κάτι στη ζωή του.
Νίκολα Στάνκοβιτς

Σταδιοδρομία σε συλλόγους

Γεννήθηκε στο Σόμπορ και πέρασε από όλες τις ηλικιακές κατηγορίες της ακαδημίας νέων της ΦΚ Κρβένκα. Επίσης, πέρασε έξι μήνες με την ομάδα νέων της Παρτιζάν.  
Έκανε τις πρώτες του επαγγελματικές συμμετοχές κατά τη διάρκεια της σεζόν 2011-12. Αγωνίστηκε σε πάνω από 70 αγώνες για την Ιντίγια μεταξύ 2012 και 2015.  
Τη σεζόν 2015-16, μετακινήθηκε στη Μπάτσκα Μπάτσκα Παλάνκα. Μετά την άνοδο της ομάδας στη Σερβική Σούπερλιγκα, αποχώρησε στο τέλος της σεζόν και αργότερα υπέγραψε τριετές συμβόλαιο με τη Ραντνίτσκι Νις. 
Στις 24 Απριλίου 2019, η ΑΕΛ ανακοίνωσε την υπογραφή του Στάνκοβιτς με τριετές συμβόλαιο.

Διεθνής σταδιοδρομία

Έκανε το διεθνές ντεμπούτο του για την Εθνική Σερβίας σε μία φιλική ήττα με 3-0 από το Κατάρ.
Ράτιμπορ Β΄ της Πομερανίας

Βιογραφία

Ήταν γιος τού Μπόγκισλαβ (γιου τού Ράτιμπορ Α΄ δούκα της Πομερανίας). Ο Μπόγκισλαβ ήταν εξάδελφος τού Μπόγκισλαβ Α΄, τού Καζιμίρ Α΄ δουκών της Πομερανίας και τού Βάρτισλαβ Σβαντιμπόριτς.
Εξάδελφός του ήταν ο Μπόγκισλαβ, εγγονός τού Ράτιμπορ Α΄. Ο Ράτιμπορ Β΄ ήταν ο τελευταίος τού κλάδου του και όταν απεβίωσε μετά το 1223, οι περιοχές του Σλάβε και Στολπ διεκδικήθηκαν από τους Οίκους των Γκρίφφινς (κύριο κλάδο) και των Σαμμποριδών δουκών της Πομερελίας.
Τσιναντέγα (διαμέρισμα)

Γεωγραφία

Η Τσιναντέγα βρίσκεται βορειοδυτικά της χώρας και συνορεύει στα ανατολικά με το Λεόν, στα βορειοανατολικά με το Μαδρίς, στα νοτιοανατολικά με το Εστελί και στα βόρεια και δυτικά βρέχεται από τον Ειρηνικό Ωκεανό. Περιλαμβάνει το ποτάμι Ρίο δελ Εστέρο και το νησί Ίσλα δελ Κάρδoν.
Θευδέριχος Α΄

Βιογραφία

Ήταν ο πρωτότοκος γιος του Χλωδοβίκου/Κλόβι Α΄ και μίας από τις πρώτες συζύγους του ή παλλακίδες του, ίσως της Εβοχίλδης από την Κολωνία, με καταγωγή από τους Φράγκους του Ρήνου.
Σύμφωνα με την παράδοση των Σαλίων Φράγκων, το 511 που απεβίωσε ο πατέρας του το βασίλειο διαιρέθηκε στους τέσσερις γιους του: ο Θευδέριχος Α΄ έλαβε το Μετς, ο Χλωδόμηρος την Ορλεάνη, ο Χιλδεβέρτος Α΄ το Παρίσι και ο Χλωτάριος Α΄ το Σουασσόν. Στην αρχή της βασιλείας του ο Χυγκελάκ βασιλιάς των Γετών στη Σκανδιναβία εισέβαλε στην Αυστρασία· ο Θευδέριχος Α΄ έστειλε τον γιο του Θευδεβέρτο Α΄ να τον σκοτώσει.
Περιήλθε σε πόλεμο με τον Χερμάναφριντ ηγεμόνα των Θουριγγίων και τον αδελφό του Μπαντέρικ. Ο Χερμάναφριντ υποσχέθηκε τη μισή Θουριγγία στον Θευδέριχο Α΄, αν τον βοηθούσε εναντίον τού Μπαντέρικ. Ο Θευδέριχος Α΄ νίκησε τον Μπαντέρικ, αλλά δεν έλαβε την γη, όπως είχε συμφωνηθεί. 
Έπειτα οι τέσσερις αδελφοί πολέμησαν εναντίον τού Σιγισμούνδου ηγεμόνα των Βουργουνδών και τού αδελφού του Γκοντομάρ. Ο Χλωδόμηρος αιχμαλώτισε τον πρώτο, ενώ ο δεύτερος διέφυγε. Τότε ο Θευδέριχος Α΄ νυμφεύτηκε την κόρη τού Σιγισμούνδου. Ωστόσο ο Γκοντομάρ επέστρεψε με στρατό και ανέκτησε το βασίλειο. Ο Χλωδόμηρος και ο Θευδέριχος Α΄ έκαναν δεύτερη εκστρατεία το 524 εναντίον των Βουργουνδών, αλλά στη μάχη τού Βεζερόνς ο πρώτος σκοτώθηκε. 
Η επόμενη εκστρατεία ήταν εναντίον των Θουριγγίων, μαζί με τον Χλωτάριο Α΄ και τον γιο του Θευδεβέρτο Α΄, όπου διεκδίκησε το μερίδιο που τού είχε υποσχεθεί ο Χερμάναφριντ. Το 531 με την υποστήριξη και τού Χαντουγκάτο δούκα των Σαξόνων εισέβαλλε στη Θουριγγία, όπου ο Χερμάναφριντ σκοτώθηκε κατά την εισβολή και η Θουριγγία προσαρτήθηκε στην Αυστρασία. Ο Χλωτάριος Α΄ νυμφεύτηκε την κόρη τού Μπερτάχαρ, μικρότερου αδελφού τού Χερμάναφριντ. Ο Θευδέριχος Α΄ έκανε συμφωνία με τον Χιλδεβέρτο Α΄. Απεβίωσε το 534 και η εξουσία πέρασε, χωρίς εμπόδια, στον γιο του Θευδεβέρτο Α΄.
Αιγκύγ ντυ Μιντί

Τελεφερίκ

Το τελεφερίκ που υπάρχει στην κορυφή του κατασκευάστηκε το 1955 και διατήρησε το ρεκόρ του υψηλότερου τελεφερίκ στον κόσμο για δύο δεκαετίες. Διατηρεί ακόμα το ρεκόρ της κάθετης αναρρίχησης, από τα 1.035 στα 3.842 μέτρα. Το τελεφερίκ χωρίζεται σε δύο τμήματα, από Σαμονί που είναι στα 1.035 μέτρα στο Πλαν ντε λ' Αιγκύγ (γαλλικά: Plan de l’Aiguille) στα 2.317 μέτρα και από εκεί κατευθείαν στην κορυφή, χωρίς κανένα άλλο πυλώνα στήριξης στα 3.777 μέτρα. Η αναρρίχηση των 2.800 μέτρων γίνεται σε λιγότερο από 20 λεπτά. Το εισιτήριο για ενήλικες με επιστροφή είναι 63 ευρώ και άλλα 3 ευρώ για την κορυφή.

Κορυφή

Η κορυφή του Αιγκύγ περιλαμβάνει μια πανοραμική πλατφόρμα, ένα καφέ και ένα κατάστημα δώρων. Από εκείνο το σημείο και που τους καλοκαιρινούς μήνες μόνο, υπάρχει ένα άλλο τελεφερίκ, που ονομάζεται «Πανοραμική Τηλεκαμπίνα Μον-Μπλαν Βαλέ Μπλανς» (γαλλικά: télécabine Panoramic Mont-Blanc Vallée Blanche), που μεταφέρει τους επισκέπτες στο Πουάν Ελμπροννέρ (γαλλικά: Pointe Helbronner), μια άλλη κορυφή των Ιταλικών Άλπεων.
Βασίλειος Ευμένης Βύζας

Βιογραφία

Γεννήθηκε στο Εμπόριο Κοζάνης το 1937 και σπούδασε Χειρουργική στο Πανεπιστήμιο των Αθηνών, διδάκτορας του ίδιου πανεπιστημίου και του Πανεπιστημίου των Παρισίων, όπου φοίτησε ως υπότροφος την περίοδο 1970-73. Διετέλεσε πρόεδρος της Ιατρικής Εταιρείας Δυτικής Μακεδονίας και της Κοζάνης, διευθυντής Υπηρεσιών Υγείας της ΔΕΗ, επιμελητής της χειρουργικής κλινικής του ΑΠΘ και διευθυντής διαφόρων χειρουργικών κλινικών. Από το 1990 ως το 1993 υπηρέτησε ως διοικητής του Νοσοκομείου Κοζάνης.
Εξελέγη βουλευτής Κοζάνης για πρώτη φορά στις εκλογές του 1996 με τη Νέα Δημοκρατία. Επανεξελέγη το 2000 με το ίδιο κόμμα και υπηρέτησε ως μέλος του Κοινοβουλίου ως το 2004. Ήταν υποψήφιος βουλευτής με τη ΝΔ και το 2004, χωρίς να εκλεγεί.
Ήταν θεράπων ιατρός και μαθητής του διάσημου καρδιοχειρουργού Παναγιώτη Σπύρου.
Είναι παντρεμένος με 3 γιους.
Εκκλησία Σαιν-Μαρτέν (Μορσαίν)

Περιγραφή

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Τοποθεσία

Η εκκλησία ευρίσκεται εντός της κοινότητας του Μορσαίν, στον νομό της Αιν.

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το μνημείο κατηγοριοποιήθηκε ως ιστορικό μνημείο το 1920.
Δελφικές Εορτές (1930)

Οι Δεύτερες Δελφικές Εορτές διεξήχθησαν από την 1η έως και την 13η Μαΐου του 1930 και αποτελούνταν από τρία ίδια μεταξύ τους τριήμερα (1-3, 6-8 και 11-13 Μαΐου): το, οργανωμένο εντός έκτασης τριών ημερών, πρόγραμμα επαναλήφθηκε τρεις φορές ώστε να δοθεί η ευκαιρία σε περισσότερους ανθρώπους να παρακολουθήσουν τις εκδηλώσεις. 
Τα απαραίτητα χρηματικά ποσά για την τέλεση των Εορτών προσφέρθηκαν από την Εύα Πάλμερ και άλλα επιφανή μέλη της ελληνικής κοινωνίας όπως οι Αντώνης Μπενάκης, η Αγγελική Χατζημιχάλη, η κ. Χωρέμη, ο Α. Δ. Σταθάτος, κ.ά. ενώ συνέβαλε και το ελληνικό κράτος.

Πρώτη ημέρα (1, 6 και 11 Μαΐου 1930)

Η πρώτη μέρα των Δεύτερων Εορτών είχε πρόγραμμα παρόμοιο με την αντίστοιχη των πρώτων του 1927. Συγκεκριμένα, το πρωί υπήρξε ανάβαση και συγκέντρωση των επισκεπτών μπροστά στο Μουσείο των Δελφών, προκειμένου να γίνει μια ξενάγηση στα αρχαία μνημεία και τα ευρήματα από αρχαιολόγους, στην 1 μ. μ. πρόγευμα στα Αλώνια, στις 4.30 συγκέντρωση των επισκεπτών (με τον ήχο σάλπιγγας από τις Φαιδριάδες) και μετάβαση στο Αρχαίο Θέατρο, όπου στις 5 μ. μ. έλαβε χώρα η παράσταση «Προμηθέας Δεσμώτης». Αργά το απόγευμα έγινε η παράθεση δείπνου και έπειτα οι επισκέπτες επέστρεψαν στην Ιτέα και την Αράχωβα.

Δεύτερη ημέρα (2,7 και 12 Μαΐου 1930)

Σε σχέση με την προηγούμενη διοργάνωση, στην δεύτερη μέρα των Εορτών του 1930 είχαν προστεθεί οι «Ικέτιδες» του Αισχύλου. Το πρόγραμμα περιελάμβανε πρωινή ανάβαση στους Δελφούς και επίσκεψη της Βιοτεχνικής Έκθεσης, πρόγευμα, την παράσταση των «Ικέτιδων» στο Αρχαίο Θέατρο στις 5 το απόγευμα (με σκηνοθέτιδα –κι ενδυματολόγο γι’ άλλη μια φορά- την Εύα Σικελιανού, συνθέτη τον Κ. Ψάχο, διευθυντή ορχήστρας τον Φιλ. Οικονομίδη, υπεύθυνο για τα προσωπεία τον Φ. Ρώκ, σκηνογράφο τον Γ. Κοντολέοντα και τους Γ. Μαυρογένη, Η. Δεστούνη και Ι. Αυλωνίτη στους πρωταγωνιστικούς ρόλους), ομιλία του Σικελιανού για την Δελφική Προσπάθεια και δείπνο αργά το απόγευμα υπό τους ήχους της παραδοσιακής ελληνικής μουσικής.

Τρίτη ημέρα (3, 8 και 13 Μαΐου 1930)

Η τρίτη μέρα διεξήχθη εξολοκλήρου στο στάδιο των Δελφών όπου διεξήχθησαν οι, αφιερωμένοι στους ήρωες της Ελληνικής Επανάστασης, Πυθικοί Αγώνες, που περιλάμβαναν παρέλαση και όρκο των αγωνιζόμενων αθλητών, αγώνες πεντάθλου (αποτελείται από τον δρόμο σταδίου, το ακόντιο, την δισκοβολία, το άλμα εις μήκος και την πάλη), λαμπαδηδρομία (παράλληλα και διελκυστίνδα), τις «αθλητικές παιδιές» και τον πολεμικό χορό Μακεδόνων. Ακολουθούσε μια ανάπαυλα για πρόγευμα και έπειτα σειρά είχαν τα αθλήματα της ανθιππασίας, ελιγμοί, ο οπλίτης δρόμος, η επίδειξη των τοξοτών, οι αθλητικές επιδείξεις των Μακεδόνων και ο πυρρίχιος χορός.
Χρήστος Μενιδιάτης

Βιογραφία

Γεννήθηκε στις 13 Ιουνίου του 1974. Σπούδασε στο Οικονομικό Τμήμα της Νομικής και μάλιστα διαθέτει και μάστερ. 
Ξεκίνησε δισκογραφικά στα τέλη της δεκαετίας του '90 με το πραγματικό του επώνυμο, Καλογράνης. Έκανε επιτυχία με το τραγούδι «Μόνο Τα Μάτια Σου» και το πρώτο του CD single, «Για Μένα». Το 2005 κυκλοφόρησε την ολοκληρωμένη του δουλειά «Στ' Αστέρια Κάνω Μια Ευχή", με δεκατέσσερα τραγούδια, όπως «Ενοικιάζεται» και «Κυριακές». Το εν λόγω άλμπουμ ήταν στη λίστα με τα δημοφιλέστερα στην Ελλάδα για το 2006.
Στα τέλη του 2006 κυκλοφόρησε και δεύτερη προσωπική δισκογραφική δουλειά με τίτλο «Βήμα Βήμα». Επιτυχία του από το δίσκο αυτό ήταν το τραγούδι "Απόψε Λείπεις".
Κωνσταντίνος Γιαννακόπουλος (ζωγράφος)

Βραβεία

Έχει λάβει το Oscar Ζωγραφικής (Μόντε-Κάρλο, 1949), τιμήθηκε με τον Ταξιάρχη της Γαλλικής Κυβέρνησης, με το Χρυσό Μετάλλιο της Πόλης του Παρισιού (1951) κ.α. Είναι συνιδρυτής της Πινακοθήκης Καλαμάτας (1961).
Ιωάννης Α΄ του Αινώ

Η ζωή του

Ήταν μέλος του Οίκου του Αβέν ήταν ο μεγαλύτερος γιος του κόμητος του Αινώ και της Φλάνδρας Μπουσάρ Δ΄ του Αβέν και της Μαργαρίτας Β΄ της Φλάνδρας. 
Καθώς οι γονείς του εξαναγκάστηκαν να χωρίσουν θεωρήθηκε εξώγαμος. Η μητέρα του ξαναπαντρεύτηκε τον Γουλιέλμο Β΄ της Δαμπιέρης αποκτώντας περισσότερα παιδιά με δικαιώματα διαδοχής. Ο Ιωάννης και ο μικρός του αδελφός Βαλδουίνος του Αβέν ήθελαν να αποκτήσουν αυτοκρατορική αναγνώριση των κτήσεων τους μέσω του Φρειδερίκου Β΄ Χοενστάουφεν (1243).

Εμφύλιες συγκρούσεις με τα ετεροθαλή αδέλφια του

Τον Δεκέμβριο του 1244 η μητέρα του κληρονόμησε την Φλάνδρα και το Αινώ καθορίζοντας διάδοχο της τον Γουλιέλμο Β΄, κόμη της Φλάνδρας γιο από τον δεύτερο γάμο της. Αμέσως ο Ιωάννης αναζήτησε τα δίκαια του και ξεκίνησε πόλεμο κατά του Γουλιέλμου.
Μετά από δύο χρόνια συνεχών πολέμων επενέβη ως διαιτητής ο Λουδοβίκος Θ΄ της Γαλλίας (1246) παραχωρώντας την Φλάνδρα στον Γουλιέλμο, και το Αινώ στον Ιωάννη. Ωστόσο νέες μάχες ξεκίνησαν (1250) και η Μαργαρίτα πιέστηκε να αφήσει την αποκλειστική διακυβέρνηση του Αινώ στον Ιωάννη. Ο Γουλιέλμος δολοφονήθηκε (1251) και η Μαργαρίτα με τον Γκυ της Φλάνδρας δεύτερο γιο από τον δεύτερο γάμο της ηττήθηκαν (1253). Ο Γκυ συνελήφθη αιχμάλωτος και η Μαργαρίτα πούλησε τα δικαιώματα της στο Αινώ στον Κάρολο τον Ανδεγαυό. 
Ο Γουλιέλμος Β΄ της Ολλανδίας γαμπρός του Ιωάννη εξελέγη αυτοκράτορας της Αγίας Ρωμαϊκής Αυτοκρατορίας και πείστηκε να δώσει το Αινώ που βρισκόταν μέσα στην επικράτεια του στον Ιωάννη. Ο Λουδοβίκος Θ΄ της Γαλλίας επιστρέφοντας τότε από την Ζ΄ Σταυροφορία ζήτησε από τον αδελφό του Κάρολο να μην παραβιάσει την υπόσχεσή του (1246). Τον Νοέμβριο 1257 ο Γκυ εγκατέλειψε το Αινώ, αλλά ο Ιωάννης πέθανε τα Χριστούγεννα του ίδιου χρόνου.
723 Αμμονία

Φυσικά χαρακτηριστικά

Η μέση διάμετρος της Αμμονίας εκτιμάται σε 35,78 χιλιόμετρα. O φασματικός τύπος της είναι C (ανθρακούχος), ενώ το άλβεδό της είναι 0,1829. Είναι άγνωστο αν και με ποια περίοδο περιστρέφεται η Αμμονία γύρω από τον εαυτό της.
Το τραγούδι των Πάντσερ

Το τραγούδι των Πάντσερ (γερμ. Panzerlied, πάντσερ = άρμα μάχης) είναι ένα από τα πιο γνωστά τραγούδια της Βέρμαχτ. Συνετέθη στις 25 Ιουνίου 1933 από τον υπολοχαγό (Oberleutnant) Κουρτ Βήλε (Kurt Wiehle) ενώ βρισκόταν καθ' οδόν προς το Κένιχσμπρουκ. Ο Βήλε τροποποίησε ένα γερμανικό ναυτικό τραγούδι έτσι ώστε οι στίχοι του να είναι κατάλληλοι για το "Όπλο των Τεθωρακισμένων". Το τραγούδι κέρδισε φήμη λόγω της ταινίας Η Μάχη των Αρδεννών, του 1965, όπου σε κάποια σκηνή, Γερμανοί αρματιστές των SS τραγουδούν τον πρώτο στίχο, τον οποίο και τραγουδούν αρκετές φορές, χωρίς να προχωρούν στους επόμενους. 
Το τραγούδι αυτό χρησιμοποιείται ακόμη και σήμερα στον Ομοσπονδιακό Στρατό της Γερμανίας (Bundeswehr), και τον Ομοσπονδιακό Στρατό της Αυστρίας αλλά απαγορεύεται αυστηρά η απαγγελία της δεύτερης και της τρίτης στροφής.
Ο στρατός της Χιλής επίσης χρησιμοποιεί το τραγούδι, ενώ η μελωδία του χρησιμοποιείται από τη γαλλική Λεγεώνα των Ξένων στο τραγούδι "Képi Blanc".
Στο τραγούδι αυτό, οι τελευταίες τρεις στροφές κάθε στίχου επαναλαμβάνονται μία φορά, ωστόσο αυτό δεν είναι απόλυτο, καθώς σε κάποιες εκτελέσεις του τραγουδιού επαναλαμβάνεται μόνο ο τελευταίος στίχος.
Πίκος

Γεωγραφία

Η Πίκος βρίσκεται νότια του Πράσινου Ακρωτηρίου. Βρίσκεται νοτιοδυτικά της Πέδρα Μπαντέζο, δυτικά της Καλέτα ντε Σάο Μιγκέλ, 70 χιλιόμετρα νότια της Ταρραφάλ και 55 km νοτιοδυτικά της Πράια.Βρίσκεται σε συντεταγμένες 15°05′00″Β 23°38′00″Δ.